ก.ล.ต.ยันสอบปั่นหุ้นมีมาตรฐาน
ก.ล.ต.โต้อดีตรมช.คลัง พรรคเพื่อไทย ยันการตรวจสอบข้อมูลภายในองค์กรมีมาตรฐานสากล หากพบความผิดปกติพร้อมดำเนินการทุกกรณี
9 มี.ค. 2554

ก.ล.ต.โต้อดีตรมช.คลัง พรรคเพื่อไทย ยันการตรวจสอบข้อมูลภายในองค์กรมีมาตรฐานสากล หากพบความผิดปกติพร้อมดำเนินการทุกกรณี
ตามที่หนังสือพิมพ์ออนไลน์หลายฉบับลงข่าวว่า นายพิชัย นริพทะพันธุ์ อดีตรัฐมนตรีช่วยว่าการกระทรวงการคลัง ในฐานะคณะทำงานเศรษฐกิจพรรคเพื่อไทย เรียกร้องให้ ก.ล.ต. ตรวจสอบการเข้าซื้อหุ้นที่อยู่ในข่ายการใช้ข้อมูลภายในของบริษัทจดทะเบียนบางแห่ง โดยระบุว่าจากข้อมูลเบื้องลึกพบว่า มีคนกลุ่มหนึ่งได้รับผลประโยชน์จากการปั่นหุ้น โดยใช้ข้อมูลภายใน เป็นเงินจำนวนหลายพันล้านบาท โดยคนกลุ่มนี้ได้เข้าซื้อหุ้นที่ทราบมาก่อนว่าจะมีการเปลี่ยนแปลงโครง สร้างผู้ถือหุ้น และหาก ก.ล.ต. ตรวจสอบจะพบว่า คนกลุ่มนี้จะซื้อหุ้นกำไรเป็นจำนวนมากทุกตัว ซึ่งไม่น่าจะเป็นไปได้ถ้าไม่ได้มีการใช้ข้อมูลภายในนั้น              นายธีระชัย ภูวนาถนรานุบาล เลขาธิการ ก.ล.ต. ขอชี้แจงว่า การตรวจสอบการซื้อขายหลักทรัพย์ในตลาดหลักทรัพย์แห่งประเทศไทยมีตลาดหลักทรัพย์ฯ เป็นองค์กรหลักในการทำหน้าที่ติดตามและตรวจสอบเป็นด่านแรก โดยใช้ระบบอิเล็กทรอนิกส์ซึ่งมีซอฟท์แวร์ที่ได้ มาตรฐานสากล ซึ่งเมื่อพบหลักทรัพย์ที่มีการซื้อขายผิดปกติ ตลาดหลักทรัพย์ฯ จะส่งมายัง ก.ล.ต. เพื่อให้ตรวจสอบในเชิงลึก และที่ผ่านมาตลาดหลักทรัพย์ฯ ได้ส่งเรื่องให้ ก.ล.ต. แล้วหลายกรณี และบางกรณีอยู่ระหว่างการตรวจสอบจึงไม่สามารถเปิดเผยรายละเอียดได้ ส่วนกรณีที่ ก.ล.ต. ไม่สามารถสืบเสาะหาหลักฐานได้เอง ก็จะขอความช่วยเหลือโดยส่งเรื่องให้พนักงานสอบสวนค้นหาและรวบรวมหลักฐาน ทั้งนี้ หากบุคคลใดมีข้อมูลที่ชี้ชัดตัวผู้กระทำผิดหรือมีหลักฐานที่เชื่อมโยงไปยังผู้กระทำผิด ขอให้แจ้งเบาะแสมาที่ ก.ล.ต. ซึ่งมีช่องทางที่สามารถทำได้เป็นปกติอยู่แล้ว.